**ՀԻՄՆԱՎՈՐՈՒՄ**

**«ԱԲՈՎՅԱՆ ՀԱՄԱՅՆՔԻ ՍԵՓԱԿԱՆՈՒԹՅՈՒՆ ՀԱՆԴԻՍԱՑՈՂ ԳՈՒՅՔԻ ԿԱՌԱՎԱՐՄԱՆ 2025 ԹՎԱԿԱՆԻ ԾՐԱԳԻՐԸ ՀԱՍՏԱՏԵԼՈՒ ՄԱՍԻՆ» ԱԲՈՎՅԱՆ ՀԱՄԱՅՆՔԻ ԱՎԱԳԱՆՈՒ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ**

**1. Անհրաժեշտությունը**

Նախագծի ընդունման անհրաժեշտությունը բխում է Հայաստանի Հանրապետության Սահմանադրության 184-րդ հոդվածից, «Տեղական ինքնակառավարման մասին» օրենքի 42-րդ հոդվածի 1-ին մասի 11-րդ կետից, 43-րդ հոդվածի 1-ին մասի 2-րդ կետից, 59-րդ հոդվածի 1-ին մասի 4-րդ կետից և Աբովյան համայնքի ավագանու 2022 թվականի դեկտեմբերի 28-ի N 231-Լ որոշմամբ հաստատված Աբովյան համայնքի գույքի կառավարման կարգից։ Այն պայմանավորված է համայնքային գույքի կառավարման ոլորտում 2022-2026 թվականների համար նախատեսվող միջոցառումների և գործարքների նկարագրությունը սահմանելու անհրաժեշտությամբ:

**2.** **Ընթացիկ իրավիճակը և խնդիրները**

Աբովյան համայնքի սեփականություն հանդիսացող գույքի կառավարման 2025 թվականի ծրագիրը նպատակաուղղված է համայնքի սեփականություն հանդիսացող հողերի, շենք-շինությունների և շարժական գույքի օգտագործման արդյունավետության բարձրացմանը, համայնքի գույքի կառավարման՝ տիրապետման, օգտագործման և տնօրինման բնագավառում համայնքային միասնական քաղաքականության սահմանմանը, համայնքի սոցիալ-տնտեսական զարգացմանը և համայնքի 2022-2026 թթ. հնգամյա զարգացման ծրագրով (այսուհետ՝ ՀՀԶԾ) սահմանված խնդիրների լուծմանը:

Համայնքային գույքի կառավարման ծրագիրը (այսուհետ` Ծրագիր) բաղկացած է երեք մասից՝

1. Աբովյան համայնքի սեփականություն հանդիսացող հողերի կառավարման 2025 թվականի ծրագիրը (Հավելված 1)
2. Աբովյան համայնքի սեփականություն հանդիսացող շենքերի և շինությունների կառավարման 2025 թվականի ծրագիրը (Հավելված 2)
3. Աբովյան համայնքի սեփականություն հանդիսացող շարժական գույքի կառավարման 2025 թվականի ծրագիրը (Հավելված 3)

Նախագիծը մշակվել է համայնքային կառավարման շահագրգիռ մարմինների և պատասխանատու ստորաբաժանումների կողմից ներկայացված առաջարկությունների հիման վրա:

**3. Տվյալ բնագավառում իրականացվող քաղաքականությունը**

Համայնքային գույքի կառավարման 2025 թվականի ծրագիրը համայնքային գույքի կառավարման գրեթե բոլոր կողմերն ընդգրկող համապարփակ փաստաթուղթ է, որտեղ սահմանված են համայնքային գույքի կառավարման քաղաքականության հիմնական տարրերը, սկզբունքներն ու գերակայությունները, հիմնական միջոցառումները` սպասվելիք ֆինանսական արդյունքներով և պահանջվող ծախսերով, միջոցառումների համար պատասխանատու մարմինները, ակնկալվող արդյունքները:

4. **Կարգավորման նպատակը և բնույթը**

Նախագծի նպատակն է ծրագրի գործողության 2025 թվականների համար սահմանել և հստակեցնել համայնքային գույքի կազմը, տարրերը, համայնքային գույքի կառավարման հիմնական միջոցառումները:

**5. Ակնկալվող արդյունքը**

Ակնկալվող հիմնական արդյունքն է մեկ փաստաթղթում ամփոփել համայնքային այն գույքի մասին տեղեկատվությունը, որի վրա տարածվելու են ծրագրով նախատեսված միջոցառումները։

|  |  |
| --- | --- |
|  **Համայնքի ղեկավար** | **Է. Բաբայան** |